“เซ็นทรัลฯ” แจงปมสัญญาณเตือนภัยไม่ดัง ชี้แบ่งระบบแจ้งเตือนเฉพาะจุดเกิดเหตุ
“เซ็นทรัลฯ” แจงปมสัญญาณเตือนภัยไม่ดัง ชี้แบ่งระบบแจ้งเตือนเฉพาะจุดเกิดเหตุ
11 เม.ย. 2562

สืบเนื่องจากกรณีที่วานนี้ (10 เม.ย.62) เวลา 17.40 น. ได้เกิดเหตุเพลิงไหม้ชั้น 8 ของศูนย์การค้าเซ็นทรัลเวิลด์ ซึ่งอยู่ภายใต้การดูแลของบริษัท เซ็นทรัลพัฒนา จำกัด (มหาชน) หรือ CPN ส่งผลให้มีผู้บาดเจ็บ16 คน และพนักงานบริษัทฯ เสียชีวิต 2 คน โดยประเด็นดังกล่าวเป็นที่วิพากษ์วิจารณ์หลังจากมีตั้งข้อสังเกตว่า สัญญาณเตือนเหตุอัคคีภัยภายในศูนย์การค้าไม่มีการแจ้งเตือน ส่งผลให้ผู้ที่อยู่ภายในศูนย์การค้าไม่ทราบว่าเกิดเหตุเพลิงไหม้
ล่าสุด บริษัทเซ็นทรัลพัฒนา จำกัดมหาชน ได้ออกหนังสือชี้แจง ระบุว่า ศูนย์การค้าเซ็นทรัลเวิลด์ มีระบบสัญญาณแจ้งเตือนเหตุอัคคีภัยภายในศูนย์ โดยย้ำว่า เนื่องจากศูนย์การค้ามีขนาดใหญ่ มีทางออกหลายทาง จึงจำเป็นต้องใช้ระบบแบ่งการ alarm เป็นส่วนๆ ตามลำดับ เพื่อมิให้เกิดความโกลาหล และอุบัติเหตุจากความตื่นตระหนกในการอพยพ หาก alarm ดังพร้อมกันทั่วทั้งศูนย์ โดยในวันเกิดเหตุ ได้มี alarm ดังจากจุดเกิดเหตุคือชั้น B2 และบริเวณชั้น 8 เนื่องจากกลุ่มควันที่ลอยขึ้นไปตามท่อระบายควัน
นอกจากนี้ ศูนย์การค้ามีระบบตรวจจับควัน ประเมินสถานการณ์ และสั่งอพยพ โดยมีมาตรการในการอพยพด้วยการประกาศเชิญคนออกจากพื้นที่ศูนย์ทันที และมีพนักงานรักษาความปลอดภัยที่ได้รับการฝึกซ้อมรับมือการอพยพประจำอยู่ตามจุดต่างๆ เพื่อดำเนินการอพยพคนออกจากพื้นที่ทันที
โดยทางศูนย์ฯ มีพนักงานรักษาความปลอดภัย และเจ้าหน้าที่ Fireman เตรียมพร้อม stand by ตลอด 24 ชั่วโมง เพื่อตรวจตราและมีตารางเวรรองรับอยู่เสมอ อย่างไรก็ตาม ทางบริษัทฯ จะตรวจสอบกระบวนการทั้งหมดให้ดำเนินการได้ดียิ่งขึ้น และขอขอบพระคุณและน้อมรับคำติชมมา ณ ที่นี้